ΓΡΑΠΤΗ ΕΡΩΤΗΣΗ E-2929/97 υποβολή: Elly Plooij-van Gorsel (ELDR) προς την Επιτροπή (17 Σεπτεμβρίου 1997)

Θέμα: Ευρωπαϊκή επιδότηση σε ολλανδική επιχείρηση

Σύμφωνα με πληροφορίες η Flevonet, ολλανδική επιχείρηση η οποία από της 18 Μαΐου 1996 προσφέρει δωρεάν συνδέσεις στο Internet σε ιδιώτες που κατοικούν στην επαρχία της Flevoland έλαβε ενιαία ευρωπαϊκή επιδότηση ύψους 350.000 φλορινιών. Εξάλλου, η Flevonet έλαβε επιδοτήσεις από επιχειρήσεις. Η επαρχία της Flevoland χορήγησε δάνειο 50.000 φλορινίων για την εν λόγω πρωτοβουλία.

1. Από ποιές πιστώσεις χρηματοδοτήθηκε η ευρωπαϊκή επιδότηση που χορηγήθηκε στη Flevonet;

2. Εξασφαλίστηκε η απαιτούμενη εθνική συνχρηματοδότηση - τουλάχιστον 50% - εξασφαλίστηκε; Εάν όχι γιατί;

3. Η χορήγηση ενιαίας ευρωπαϊκής επιδότησης σε επιχείρηση που τη χρησιμοποιεί για να προσφέρει δωρεάν συνδρομές στο Internet - ενώ δεν έχει εξασφαλισθεί η επιβίωση της εν λόγω επιχείρησης - συμβιβάζεται με το στόχο των διαρθρωτικών ταμείων, ήτοι την υλοποίηση μιας βιώσιμης ανάπτυξης;

Απάντηση της κας Wulf-Mathies εξ ονόματος της Επιτροπής (27 Οκτωβρίου 1997)

1. Το Flevonet έλαβε από το Ευρωπαϊκό Ταμείο Περιφερειακής Ανάπτυξης (ΕΤΠΑ) επιδότηση ύψους 350.000 ολλανδικών φιορινιών, στο πλαίσιο του στόχου αριθ. 1 που αφορά την περιφέρεια του Flevoland. Το εν λόγω πρόγραμμα ενισχύεται στα πλαίσια της προτεραιότητας αριθ. 8 (έρευνα και τεχνολογία) μέτρο 2 (δημιουργία δικτύου τηλεπικοινωνιακών κέντρων).

2. Το συνολικό κόστος του Flevonet ανέρχεται σε 1.443.990 ολλανδικά φιορίνια (περίπου 656.359 ECU). Το ΕΤΠΑ συμμετέχει με 24% επί του συνολικού κόστους, σύμφωνα με τα χρηματοπιστωτικά όρια που προβλέπονται για το μέτρο αριθ. 8.2: «Το ΕΤΠΑ χορηγεί μέχρι ποσοστού 50% των δαπανών, για τη δημιουργία αυτών των εγκαταστάσεων (επένδυση). Το ΕΤΠΑ μπορεί επίσης να συμβάλλει κατά 25% στις λειτουργικές δαπάνες των κέντρων τα δύο πρώτα έτη λειτουργίας».

3. Το Flevonet είναι το ψηφιακό δίκτυο υπολογιστών της περιφέρειας του Flevoland. Είναι το μοναδικό δίκτυο της εν λόγω επαρχίας, με ελεύθερη πρόσβαση για όλους του κατοίκους του Flevoland και πάγια τέλη σύνδεσης 49,50 ολλανδικά φιορίνια (22,5 ECU). Άλλα ενδιαφερόμενα μέρη που επιθυμούν να χρησιμοποιήσουν το Flevonet (κυρίως επιχειρήσεις) θα πρέπει να πληρώσουν. Το δίκτυο υπολογιστών αναφέρεται επίσης στο πρόγραμμα τεχνολογικής ανάπτυξης που προβλέπεται για την περιφέρεια του Flevoland. Η έκθεση αυτή καταλήγει ότι «... αν η περιφέρεια του Flevoland θέλει να συμβαδίζει με την ψηφιακή επανάσταση, θα πρέπει να κατεβάσει τα όρια για την ένταξη σε δίκτυα υπολογιστών και βάσεις δεδομένων».

Οι εγκαταστάσεις ήταν απαραίτητες για τη δημιουργία, τη διαχείριση και τη λειτουργία του δικτύου. Για το λόγο αυτό συστάθηκε η Flevonetwerken BV. Η σκοπιμότητα του προγράμματος κρίθηκε από εμπειρογνώμονες της PTT Telecom και της Intercain telematics. Οι συστάσεις τους ήταν θετικές, αν και δεν παρέλειψαν να αναφέρουν ότι το ισοζύγιο ενδέχεται να εμφανίσει έλλειμμα κατά τα πρώτα έτη.

Μετά από ένα έτος λειτουργίας, το πρόγραμμα Flevonet έχει άνω των 10.000 συνδέσεων (ελεύθερης πρόσβασης), δύο έως τρεις φορές περισσότερες του εθνικού μέσου όρου. Μέχρι σήμερα έχουν ανοίξει 160 λογαριασμοί συνδρομητών, αριθμός που, προς το παρόν, δεν κρίνεται επαρκής να καλύψει όλες τις δαπάνες. Αναμένεται ότι ο αριθμός των συνδρομητικών λογαριασμών θα αυξηθεί σημαντικά στο μέλλον.

Η Επιτροπή θεωρεί ότι το πρόγραμμα ανταποκρίνεται στους στόχους των διαρθρωτικών ταμείων. Η συμβολή του ΕΤΠΑ ήταν απαραίτητη για τη δημιουργία του δικτύου υπολογιστών. Η σκοπιμότητα του προγράμματος κρίθηκε εκ των προτέρων. Το πρόγραμμα συμβάλλει στην εισαγωγή και αποδοχή των τεχνολογιών της πληροφορικής και στην εφαρμογή τους στην κοινωνία. Το έργο ενδέχεται να λειτουργεί ως καταλύτης για την ανάπτυξη στην περιφέρεια του Flevoland και άλλων έργων που εντάσσονται στον τομέα της τεχνολογίας της πληροφορικής, όπως η τηλεεργασία.